**Jegyzőkönyv**

melyet felvettünk 2024. június 21-én, a Romániai Református Egyház Zsinata Teológiai Ökumeikus Bizottságának, Kolozsváron a Zsinati Tanácsteremben tartott ülésén.

Elnök: dr. Kolumbán Vilmos József püspökhelyettes Jegyző: dr. Batizán Attila

**1-2024** Dr. Kolumbán Vilmos József püspökhelyettes a Bírák 7,2-3 igeversek felolvasása, valamint imádság után a gyűlést megnyitja.

**Tudomásul szolgál.**

**2-2024** Dr. Kolumbán Vilmos József szeretettel köszönti a jelenlevőket, bemutatja a 23-2024. számú meghívót, és számba veszi a jelenlévőket.

Jelen vannak: dr. Kolumbán Vilmos József, dr. Kállay Dezső, dr. Gudor Kund Botod, Visky István, dr. Kiss Jenő, dr. Kató Szabolcs, dr. Bibza Gábor, dr. Batizán Attila, online dr. Bekő István és dr. Király Lajos.

Igazoltan hiányoznak: dr. Pálfi József, dr. Kulcsár Árpád.

A számbavétel alapján dr. Kolumbán Vilmos József megállapítja, hogy a Bizottság 12 szavazójogosult tagja közül 10 jelen van, így az ülés határozatképes.

**Tudomásul szolgál.**

**3-2024** Dr. Kolumbán Vilmos József a napirend megállapítása során kéri, hogy a meghívóban szereplő tárgysorozati pont előtt a jelenlévők név szerinti szavazással állapítsák meg, alkalmasnak találják-e a Szentírást és a hitvallásainkat arra, hogy azok alapján hitünket megfogalmazzuk.

Jelenlévők a következőképp szavaznak: dr. Kolumbán Vilmos József - IGEN, dr. Batizán Attila - IGEN, dr. Kállay Dezső - IGEN, dr. Gudor Kund Botod - IGEN, Visky István - IGEN, dr. Kiss Jenő - IGEN, dr. Kató Szabolcs - IGEN, dr. Bibza Gábor - IGEN, dr. Bekő István - IGEN és dr. Király Lajos - IGEN.

**4-2024** Dr. Kolumbán Vilmos József röviden ismerteti a GEKE munkarendjét és a tagoknak kiközölt 230 oldalas angol nyelvű dokumentumot. Ismerteti továbbá a dokumentum szerzőit, közöttük olyanok is vannak, akiktől saját egyházuk is elhatárolódott. Megállapítja, hogy tudományosnak látszó apparátussal dolgoztak, azonban véleményütköztetés nem volt, a dokumentum összeállítása során a tagegyházak véleményét nem kérték ki. Az Erdélyi Református Egyházkerület Külügyi osztálya fedezte fel a szóban forgó dokumentumot, mihelyt az csupán angol nyelven megjelent a közgyűlési anyagok között. A két egyházkerület megbízásából a Budapesten tartott megbeszélésen, mely a Nagyszebenben tartandó GEKE közgyűlés előkésztő alkalma volt, küldöttünk már szilárdan képviselte egyházunk álláspontját. A budapesti megbeszélésen megállapítást nyert, hogy amennyiben a GEKE nem tekint el ettől a dokumentumtól, a Romániai Református Egyház képviselői nem vesznek részt a nagyszebeni gyűlésen. Akkor ígéret hangzott el, hogy Nagyszebenben nem fogják a dokumentumot hivatalosan előterjeszteni.

Dr. Kolumbán Vilmos József végül beszámol arról, hogy 2024. április 16-17-én a két Egyházkerület közös Zsinatán is napirenden volt a kérdés, aminek nyomán dr. Visky Béla teológiai tanár egy véleményt készített a dokumentumról, melyet a Bizottság tagjai előzetesen megkaptak.

A továbbiakban a Bizottság tagjai hozzászólnak a kérdéshez, elmondják véleményük a "Gender - Sexuality - Marriage - Family" című dokumentummal kapcsolatban.

A hozzászólások rendjén megállapítást nyer, hogy 2009. november 18-án, a Romániai Református Egyház Zsinata, a 14/2009 számú határozatában, „Az élet Istené” címmel elfogadta és hivatalosan hatályba léptette egyházunk bioetikai kérdésekre vonatkozó tanítását. Ez az állásfoglalás világos és érthető, a "Gender - Sexuality - Marriage - Family" című dokumentum pedig, amely az Európai Protestáns Egyházak Közössége Nagyszebenben tartandó közgyűlésének napirendjén szerepel, nem egyezik bioetikai tanításban lefektetett irányelvekkel, valamint egyháztagjaink bibliai életfelfogásával. A Romániai Református Egyház bioetikai tanítása, amit a Zsinat elfogadott, egy jelenleg is érvényben lévő dokumentum, amelyet a Bizottság nem hagyhat figyelmen kívül.

Bizottság tagjai megállapítják, hogy a magunk hitét a Szentírás és a hitvallások alapján fogalmazzuk meg, amint arról a tagok név szerint is szavaztak, ugyanakkor mi nem ezzel a dokumentummal szemben határozzuk meg hitünk, hanem pozitív értelemben fogalmazzuk meg a mi identitásunk, ami védi és segíti a gyülekezeti tagokat és lelkipásztorokat is. Bizottság meglátása szerint önmagunk számára kell megfogalmazni azt, hogy mit gondolunk erről a kérdésről.

Elhangzik a hozzászólások rendjén, hogy ha mi mást is gondolunk a napirenden lévő dokumentumban foglaltakról, azt nem akarjuk másokra erőltetni, ezért mások se erőltessék ránk az ő meggyőződésük.

Bizottság tagjai szerint, ha a dokumentum előkésztésben nem a Romániai Református Egyház nem vett részt, akkor azt a Románia Református Egyház nevében azt nem lehet megjelentetni. De elsősorban nem azért, mert nem vettünk részt a folyamatban, a dokumentum kidolgozásában, hanem azért, mert mást gondolunk a kérdésről.

**Zsinat Teológiai és Ökumenikus Bizottsága egyhangú döntéssel kimondja, hogy a kitart a 2009. november 18-án elfogadott Bioetikai Tanítás mellett, amely egyházunk érvényes tanítása. Továbbá kéri a "Gender - Sexuality - Marriage - Family" dokumentum tárgyalásának levételét a közgyűlés napirendjéről. Végül pedig jelen jegyzőkönyvnek egy angol nyelvű kivonatát fogalmazza meg az Európai Protestáns Egyházak Közössége számára.**

**5-2024** Több tárgy nem lévén, elnök-főjegyző megköszöni a jelenlévők odaadó munkáját, és a gyűlést Isten áldásával bezárja.

K.m.f.

dr. Kolumbán Vilmos József dr. Batizán Attila

 püspökhelyettes jegyző

dr. Kállay Dezső dr. Gudor Kund Botod Visky István

dr. Kiss Jenő dr. Kató Szabolcs dr. Bibza Gábor

dr. Bekő István dr. Király Lajos